Vitaly Dmitriyevich "Vitalik" Buterin (Russies: Виталий Дмитриевич Бутерин; gebore op 31 Januarie 1994) is 'n Russies-Kanadese programmeerder en skrywer wat veral bekend is as een van die medestigters van Ethereum. Buterin het vroeg in die ontstaan van kriptogeldeenhede daarby betrokke geraak en Bitcoin Magazine in 2011 gestig.In 2014 het Buterin Ethereum van stapel gestuur. Buterin is in Kolomna, Rusland, gebore as seun van Dmitri Buterin, 'n rekenaarwetenskaplike, en Natalia Ameline (gebore Chistyakova). Hy het in die omgewing gewoon tot die ouderdom van ses toe sy ouers na Kanada geëmigreer het op soek na beter werksgeleenthede. Terwyl hy in graad drie van die laerskool in Kanada was, is Buterin in 'n klas vir begaafde kinders geplaas en was hy aangetrokke tot wiskunde, rekenaarprogrammering en ekonomie. Buterin het vier jaar die Abelard-skool, 'n privaat hoërskool in Toronto, bygewoon. Buterin het op 17-jarige ouderdom meer van Bitcoin geleer van sy vader. In 2012 verower hy 'n bronsmedalje in die Internasionale Olimpiade in Informatika. In 2013 het hy ontwikkelaars in ander lande besoek wat sy entoesiasme vir programmering gedeel het.